"Kanuuetapi põhiraskus keskendus seekord kanuu tassimisele ühest järvest teise (punktid 5-10)- kõigepealt Liinjärv, üks lihtne punkt ja  ülevedamine, Valgjärve. Taas lihtne punkt ja ülevedamine Rõuge Suurjärve. Seal tabasime oma jänesed, seni eelviimast naiste võistkonda. Sellest järvest viis omamoodi madal jõesarnane veesoolikas vesisesse tupikusse, mille lõpus kerge punktike ja raske tassimine külavahelt Kuusajärve. Sel hetkel möödusime teisest naiste võistkonnast. Selle järve keskel taas kergelt nopitav punkt ning jõu ja ilu numbrid, et Ratasjärve saada. Sellest järvest pääses üllatus küll, kanuuga edasi järgmisesse järve kus oli viimane kanuu  punkt. Kahjuks pole viimase järve nimi kaardil enam loetav. Ots ringi ja tagasi Ratasjärve suunas. Vahepeal oli vesi jälle väga madal, seevastu väga selge ja väga soe. Eneselegi ootamatult läksin ülemeelikuks- pikemalt kaalumata hüppasin vette ja jooksin kanuud lükates paarkümmend meetrit jõudsalt edasi. Ratasjärve Express ja heihopsti! kanuusse tagasi. Muide, selles kahte järve ühendavas jõekeses olid jõepärlikarbid! Ma küll ei tea, kas need on Eestis haruldased, aga mina polnud neid oma silmaga  looduses varem näinud.